Omakuva vuodelta 1909.
Museo Sorolla Madridissa.
**Joaquín Sorolla y Bastida** [xoaˈkin soˈɾoʎa] (27. helmikuuta 1863 Valencia – 10. elokuuta 1923) oli espanjalainen taidemaalari. Hänet tunnetaan auringossa ja veden äärellä oleskelevien ihmisten taitavana kuvaajana, mutta hän teki paljon myös muotokuvia, maisemamaalauksia ja historiallisia aiheita. Sorollan talo Madridissa toimii kotimuseona nimeltä *Museo Sorolla*, jossa on esillä paljon hänen töitään.

Elämä ja ura
------------

Kauppiasperheeseen syntynyt Joaquín Sorolla jäi parin vuoden ikäisenä orvoksi yhdessä vuotta nuoremman pikkusisarensa Conchan kanssa heidän vanhempiensa kuoltua ilmeisesti koleraan. Sisarukset varttuivat äidinpuoleisen tätinsä ja tämän seppänä toimineen aviomiehen perheessä. Ottoisänsä kannustamana Sorolla sai taideopetusta jo teinivuosinaan Valenciassa ja matkusti 18-vuotiaana Madridin Prado-museoon tutkimaan mestarien töitä. Varusmiespalveluksen jälkeen 22-vuotiaana Sorolla sai nelivuotisen stipendin Roomaan, josta hän palasi Pariisin kautta takaisin Valenciaan 1888. Hän meni naimisiin Clotilde García del Castillon kanssa, ja he saivat kolme lasta.

Kolmenkymmenen vuoden ikään mennessä Sorolla oli jo ehtinyt saada töitään näytteille Madridissa, Pariisissa, Venetsiassa, Münchenissä, Berliinissä ja Yhdysvaltojen Chicagossa. Hän sai monia kultamitaleja ja nousi tärkeimpien länsimaisten elossa olevien maalarien jokkoon. 1900-luvun ensi vuosikymmenellä Sorolla oli tuotteliaimmillaan ja saattoi muotokuvista saamiensa ansioiden turvin harjoittaa taiteilijan ammattiaan hyvin vapaasti ja omaehtoisesti. Hän saattoi tehdä satoja maalauksia vuodessa, usein valtavaan kokoon rantojen auringonpaisteessa työskennellen.

Vuonna 1909 Hispanic Society of America järjesti Sorollan 356 maalauksesta näyttelyn New Yorkiin. Sitä varten Sorolla maalasi yhden kesän aikana 80 rantanäkymää. Näyttelyn maalauksista 195 myytiin Yhdysvaltoihin. Sorolla oleskeli puolisen vuotta New Yorkissa ja maalasi muun muassa kymmeniä muotokuvia amerikkalaissuuruuksista, kuten presidentti William Taftista. Vuonna 1911 Sorolla aloitti kahdeksan vuotta kestäneen, voimia vieneen tilaustyön 14:stä seinämaalauksesta Hispanic Societylle New Yorkiin, aiheena Espanjan eri maakunnissa asuvien ihmisten elämä ja tavat.

Vuonna 1920 Sorolla halvaantui täysin ja kuoli pari vuotta myöhemmin 60 vuoden iässä.

Sorollan mukaan nimettyjä paikkoja
----------------------------------

AVE-suurnopeusjunien käyttämä Valencian rautatieasema on nimeltään *Estación Valencia Joaquín Sorolla*. Myös Valencian metron asema *Estación de Jesús* oli aiemmin nimetty Sorollan mukaan. Málagassa on puolentoista kilometrin mittainen rannan suuntainen katu *Avenida Pintor Joaquín Sorolla*. Madridissa on aukio nimeltä *Glorieta del Pintor Sorolla*.
Valenciassa on Ayoran kaupunginosassa Sorollan mukaan nimetty yläkoulu IES Sorolla.

Teoskuvia
---------

* El baño del caballo ("Hevosen kylvetys", 1909, Museo Sorolla.)*El baño del caballo* ("Hevosen kylvetys", 1909, Museo Sorolla.)
* Tohtori Simarron muotokuva, 1897Tohtori Simarron muotokuva, 1897
* Chicos en la playa ("Poikia rannalla", 1903, Museo del Prado).*Chicos en la playa* ("Poikia rannalla", 1903, Museo del Prado).
* "Vaimoni ja tyttäreni puutarhassa", 1910."Vaimoni ja tyttäreni puutarhassa", 1910.
* Castilla eli La fiesta del pan, 1913. Sarjasta Espanjan maakunnat, Hispanic Society of America, New York.*Castilla* eli *La fiesta del pan*, 1913. Sarjasta *Espanjan maakunnat*, Hispanic Society of America, New York.
* Paseo a orillas del mar ("Kävely rannalla", 1909).*Paseo a orillas del mar* ("Kävely rannalla", 1909).
* Robert Bacon, 1909.*Robert Bacon*, 1909.

Lähteet
-------

1. 1 2 3  Joaquín Sorolla ~ Life, The Master of Light, Sorolla-sivusto. Viitattu 22.7.2017.
2. 1 2 3  Gascoigne, Laura: Enjoy a blast of Spanish sun from Joaquin Sorolla. The works of this prodigious Spanish painter are being shown in London for the first time since 1908 *The Spectator*.  8.3.2019. Viitattu 8.3.2019. (englanniksi)
3. ↑  Estación ​​​​​​​​​​​​​​Valencia Joaquín ​Sorolla, Renfe-SNCF. Viitattu 9.8.2017.

Aiheesta muualla
----------------

* Kuvia tai muita tiedostoja aiheesta **Joaquín Sorolla** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Tšekki
* Kreikka
* Alankomaat
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* Musée d'Orsay
* Prado
* RKD Artists
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* SNAC
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäiset artikkelit: en:Joaquín Sorolla & es:Joaquín Sorolla